**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 16.01.2025, ora 08.00 – 17.01.2025, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 17.01.2025, ora 07.00**

**RÂURI**

**Debitele au fost** **în general staționare**, exceptând râurile din bazinele hidrografice: Vișeu, Iza, Tur, Someș, Crișuri, Mureș, Râmnicu Sărat, Putna, cursurile mijlocii și inferioare ale Trotușului, Bistriței, Moldovei și cursul superior al Prutului, unde au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari (în jurul și peste normalele lunare) pe râurile din bazinele hidrografice: Putna, Trotuş, Bistrița, Moldova, Suceava, bazinele superioare ale Someșului Mare, Crișului Repede, pe cursul mijlociu al Siretului, cursul superior al Prutului și mai mici (sub 30% din normalele lunare) pe râurile din bazinele hidrografice: Crasna, Barcău, Crișul Negru, Crișul Alb, Timiș, Moravița, Nera, Cerna, Bârlad, Jijia, pe afluenții din bazinul superior şi inferior al Jiului, bazinul superior al Argeşului și pe unii afluenți din bazinul Oltului.

Formațiunile de gheață (gheață la maluri, pod de gheață, năboi, izolat sloiuri) prezente pe râurile din zonele de deal și munte au fost în extindere și intensificare.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi în general staționare,** exceptând râurile din bazinele hidrografice: Vișeu, Iza, Tur, Someș, Crișuri, Mureș, Râmnicu Sărat, Putna, cursurile mijlocii și inferioare ale Trotușului, Bistriței, Moldovei și cursul superior al Prutului, unde vor fi în scădere.

Formațiunile de gheață (gheață la maluri, pod de gheață, năboi, izolat sloiuri) existente vor fi în extindere și intensificare pe râurile din nordul și centrul țării, iar pe celelalte se vor menține fără modificări importante.

**Nivelurile** pe râuri la stațiile hidrometrice **se vor situa sub COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 16-17.01.2025 **a fost staționar, având valoarea de 6200 m3/s,** peste media multianuală a lunii **ianuarie (4950 m3/s).**

În aval de Porţile de Fier debitele au fost în scădere la Gruia și în creștere pe sectorul Calafat–Tulcea.

**Debitul la intrarea în ţară** (secţiunea Baziaş) **va fi staționar (6200 m3/s).**

În aval de Porţile de Fier debitele vor fi în scădere pe sectorul Gruia–Calafat și în creștere pe sectorul Bechet-Tulcea.

**2.** **Situaţia meteorologică în intervalul 16.01.2025, ora 09.00 –17.01.2025, ora 06.00**

**În ţară** valorile termice diurne au fost mai coborâte decât cele specifice datei în vest și local în centru, s-au situat în jurul acestora în nord și au fost mai ridicate în sud și în est, însă dimineața și noaptea pe alocuri în Transilvania și în dealurile sudice a fost ger. În vest, în extremitatea de nord-est și pe alocuri în centru, nebulozitatea joasă și ceața au fost persistente și cu totul izolat a fulguit, iar în nordul Moldovei a fost burniță cu depunere de polei. În restul zonelor cerul a fost variabil, mai mult senin în sud. Vântul a suflat slab și moderat. Stratul de zăpadă s-a menținut la munte, unde măsura la ora 20, pe platformele stațiilor meteorologice, până la 85 cm în Munții Vrancei și pe arii restrânse în dealurile Crișanei (până la 5 cm) și în Transilvania (2 cm). Temperaturile maxime s-au încadrat între -5 grade la Turda și Voineasa și 7 grade la Focșani, Pătârlagele, Buzău, București-Băneasa, București-Filaret și Constanța, iar la ora 6 valorile termice au fost cuprinse între -14 grade la Întorsura Buzăului și 2 grade la Pătârlagele și Mahmudia.

**Observație:** în intervalul de diagnoză au fost în vigoare 6 mesaje de atenționare cod galben pentru fenomene meteorologice periculoase imediate, 4 emise de către SRPV Cluj, 1 de către SRPV Sibiu și 1 de către SRPV Bacău.

**La Bucureşti** vremea a fost frumoasă, iar valorile termice diurne s-au situat peste cele specifice datei. Cerul a fost senin, iar vântul a suflat slab. Temperatura maximă a fost de 6 grade la Afumați și 7 grade la Filaret și Băneasa, iar la ora 6 se înregistrau -4 grade la Băneasa, -3 grade la Filaret și -2 grade la Afumați.

**3. Prognoza meteorologică în intervalul 17.01.2025, ora 09.00-18.01.2025, ora 9.00**

**În ţară** valorile termice vor crește ușor, mai ales în regiunile extracarpatice, însă dimineața pe alocuri în depresiuni va fi ger. Cerul va fi variabil, cu înnorări în general persistente în vestul, nord-vestul și parțial în centrul țării, unde izolat vor fi fulguieli, însă temporar și în regiunile estice, unde izolat vor fi posibile ploi slabe și depuneri de polei. Vântul va sufla slab și moderat, cu ușoare intensificări în nord-est și sud-est. Temperaturile maxime se vor încadra între 0 și 10 grade, cu valori mai mici în zonele cu ceață persistentă, iar cele minime vor fi cuprinse în general între -10 și 0 grade. Îndeosebi în regiunile intracarpatice se va forma ceață, pe alocuri persistentă, asociată izolat cu depunere de chiciură.

**La Bucureşti** vremea va fi frumoasă, iar valorile termice diurne se vor situa peste cele specifice datei. Cerul va fi mai mult senin, iar vântul va sufla slab și moderat. Temperatura maximă se va situa în jurul valorii de 7 grade, iar cea minimă va fi de -5...-2 grade.

**4. Buletin nivometeorologic pentru perioada 16.01.2025, ora 20-20.01.2025, ora 20**

**Evoluția vremii în intervalul 14-16.01.2025**

În ultimele 3 zile vremea a fost relativ rece, geroasă în zonele înalte. Cerul a fost variabil, iar izolat a mai nins slab. Vântul a suflat slab și moderat, cu intensificări izolate de peste 40 km/h pe creste. Pe arii restrânse s-a semnalat ceață, asociată și cu depunere de chiciură. Stratul de zăpadă a scăzut ușor în majoritatea masivelor, cu creșteri izolate în masivele sudice (de până la 2 cm Bâlea-lac și 5 cm la Predeal).

**În data de 16.01.2025, la ora 14:00,** stratul de zăpadă de pe platformele stațiilor meteorologice măsura:

**Carpaţii Meridionali:** 88 cm la Vf. Omu, 64 cm la Bâlea-Lac, 38 cm la Păltiniș, 30 cm la Cuntu, 24 cm la Fundata, 18 cm la Sinaia-1500 m, 19 cm Vf. Țarcu, 25 cm la Predeal, 14 cm la Parâng;

**Carpaţii Orientali:** 86 cm la Vf. Lăcăuți, 73 cm la Ceahlău-Toaca, 64 cm la Vf. Călimani, 44 cm la Bucin, 55 cm la Iezer Rodnei, 29 cm la Penteleu;

**Carpaţii Occidentali:** 48 cm la Semenic, 37 cm la Stâna de Vale, 10 cm la Vf. Vlădeasa, 14 cm la Băișoara.

**Prognoza vremii în intervalul 16.01.2025, ora 20:00-20.01.2025, ora 20:00:**

Vremea se va încălzi și va fi în general frumoasă, iar temperaturile diurne vor deveni preponderent pozitive la orele amiezelor. Cerul va fi variabil, mai mult senin. Vântul va sufla slab și moderat la altitudini joase, cu intensificări temporare în zonele înalte ce vor mai depăși la rafală 30-40 km/h, în special pe crestele Carpaților Orientali. Izolat se va mai semnala ceață, în special pe văile inferioare.

**Temperaturi prognozate în intervalul 16.01.2025, ora 20:00-20.01.2025, ora 20:00:**

**Peste 1800 m: temperaturi minime**: în creștere graduală de la -11…-7 grade în noaptea de 16/17.01.2025 spre -6..-1 grade pe 20.01.2025 dimineața;

**temperaturi maxime**: în creștere de la -3…2 grade pe 17.01.2025 spre 2..7 grade pe 19 și 20.01.2025;

**Sub 1800 m: temperaturi minime**: în creștere graduală de la -10…-5 grade în noaptea de 16/17.01.2025 spre -2..3 grade pe 20.01.2025 dimineața;

 **temperaturi maxime**: în creștere de la 1…7 grade pe 17.01.2025 spre 7..14 grade pe 19 și 20.01.2025;

**Vânt la peste 2000 m:** cu viteze în general de 30-40 km/h, din direcție predominant nordică, în special în Carpații Orientali**;**

**Izoterma de 0 grade**: în creștere la orele amiezelor de la 1000 m pe 16.01.2025 spre 2500-2700 m pe 19 și 20.01.2025, în coborâre spre sol în cursul primelor nopți.

**Evoluția stratului de zăpadă și a riscului de avalanșă în zona montană înaltă**

**CARPAȚII MERIDIONALI – Munții Bucegi, Făgăraș, Parâng, Șureanu, Țarcu, Godeanu** **RISC MODERAT (2)**

**La peste 1800 m**, în partea superioară a zăpezii întâlnim un strat relativ redus de pulver, ce are local grosimi de 5-10 centimetri, pe alocuri mai consistent în vestul Carpaților Meridionali, strat depus peste o crustă înghețată sau peste straturile mai vechi și dure. Pe văi și în locurile adăpostite, ca urmare a vântului din perioada precedentă, s-au format unele depozite mai consistente de zăpadă, în special pe versanții și văile cu expoziție estică, iar în apropierea crestelor se întâlnesc plăci subțiri de vânt. Încălzirea accentuată a vremii și insolația vor determina umezirea zăpezii, iar în cazuri izolate apariția unor curgeri sau avalanșe de mici dimensiuni, în special pe versanții însoriți. Riscul declanșărilor va fi amplIficat însă la supraîncărcări ale stratului, când zăpada cu rezistență moderată din partea superioară a stratului poate aluneca peste straturile mai vechi și dure, ducând la declanșarea unor avalanșe de suprafață de dimensiuni mici și izolat medii - **risc moderat (2)**.

Încălzirea se va simți mai ales **la altitudini sub 1800 m**, unde stratul de zăpadă are dimensiuni reduse, cu câțiva centimetri de zăpadă recentă depuși în partea superioară, peste stratul vechi și înghețat. Vor fi condiții pentru apariția unor curgeri pe anumite pante mai înclinate, acolo unde vântul din perioada precedentă a creat unele depozite mai vechi, riscul fiind amplificat în condiții de suprasarcini. Izolat se pot declanșa unele avalanșe de suprafață de mici dimensiuni - **risc redus (1)**.

**Munții Rodnei RISC ÎNSEMNAT (3)**

În partea superioară a stratului se întâlnește astfel un strat consistent de tip pulver, cu grosimi ce depășesc pe alocuri 30-40 cm, depus peste straturile mai vechi și mai dure, care conțin și cruste de gheață. În zona crestelor se întâlnesc plăci de vânt, iar pe văi și pe anumite pante, depozite mai consistente. Temperaturile diurne pozitive din zilele următoare și insolația vor determina umezirea zăpezii și apariția unor curgeri ce pot angrena pe alocuri stratul mai puțin rezistent din partea superioară a stratului, riscul fiind amplificat la suprasarcini. Se pot produce avalanșe de dimensiuni medii și cu totul izolat chiar mari, ce vor angrena mai ales stratul recent depus, dar și plăcile de vânt mai fragile, care vor putea aluneca cu ușurință peste straturile mai vechi și dure - **risc însemnat (3)**.

Stratul de zăpadă este local consistent și **între 1600-1800 m**, iar pe anumite văi sau pante înclinate sunt acumulări mai mari de zăpadă. Încălzirea vremii va duce la apariția unor curgeri sau avalanșe de dimensiuni mici și izolat medii, riscul fiind amplificat la suprasarcini - **risc moderat (2)**.

**Sub 1600 m** riscul este **redus (1)**.

**Munții Călimani** **RISC MODERAT (2)**

În masivul Călimani, **la peste 1800 m**, întâlnim pe alocuri 10-15 cm de zăpadă proaspătă tip pulver, depusă peste stratul mai vechi și dur de zăpadă. În zona crestelor se întâlnesc unele plăci de vânt, iar în zonele adăpostite și pe văi se întâlnesc pe alocuri depozite mai consistente, ce prezintă rezistență moderată și care pot ceda la supraîncărcări mari. În special la supraîncărcări ale stratului, dar izolat și în mod spontan, pe fondul încălzirii accentuate a vremii, pot apărea în cazuri izolate curgeri și avalanșe de dimensiuni mici și

cu totul izolat medii, riscul fiind **moderat (2)**. Și la altitudini de 1500-1800 m se întâlnesc unele depozite mai importante de zăpadă și pot apărea unele curgeri sau avalanșe de mici dimensiuni - **risc redus (1)**.

**Munții Ceahlău RISC REDUS (1)**

În masivul Ceahlău stratul de zăpadă este relativ stabilizat, deși sunt văi sau pante cu depozite mai consistente, ce pot fi dislocate la supraîncărcări mari. Curgeri de zăpadă umezită sau avalanșe de mici dimensiuni pot apărea doar pe pantele mai înclinate și aflate la altitudini spre 1800 m, pe anumite văi unde sunt create unele acumulări ca urmare a vântului intens din perioada precedentă - **risc redus (1)**.

**Munții Vlădeasa, Muntele Mare** **RISC REDUS (1)**

Stratul de zăpadă este în mare parte stabilizat, cu câțiva centimetri de zăpadă relativ recentă în partea superioară. Vântul puternic din ultima perioadă a creat unele plăci de vânt de grosimi reduse în apropierea crestelor.

Riscul declanșării este **redus (1)** și poate apărea doar la suprasarcini mari, pe anumite văi sau pante cu depozite create de vânt, unde izolat se poate produce ruperea unor plăci de vânt de grosimi reduse sau dislocarea unor volume mici de zăpadă.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **MUNȚII FĂGĂRAȘ** | **RISC MODERAT (2)** | **RISC REDUS (1)** |
| **MUNȚII BUCEGI** | **RISC MODERAT (2)** | **RISC REDUS (1)** |
| **MUNȚII PARÂNG, ȘUREANU**  | **RISC MODERAT (2)** | **RISC REDUS (1)** |
| **MUNȚII ȚARCU-GODEANU** | **RISC MODERAT (2)** | **RISC REDUS (1)** |
| **MUNȚII RODNEI** | **RISC ÎNSEMNAT (3)** | **RISC MODERAT (2)** |
| **MUNȚII CĂLIMANI** | **RISC MODERAT (2)** | **RISC REDUS (1)** |
| **MUNȚII CEAHLĂU** | **RISC REDUS (1)** | **RISC REDUS (1)** |
| **MUNȚII VLĂDEASA, MUNTELE MARE, GILĂU** | **RISC REDUS (1)** | **RISC REDUS (1)** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

**Pe râurile interioare**

**A.N.A.R.** informează că în intervalul 01-15.01.2025, conform sesizărilor primite de la Apa Nova București, a fost constatată o creștere a concentrației de amoniu pe râul Argeș în secțiunea baraj Crivina, jud. Giurgiu, conform automonitoringului ANB transmis zilnic către ABA Argeș-Vedea fiind înregistrate următoarele valori:

|  |  |  |
| --- | --- | --- |
| **Data** | **Stație tratare Roșu – râul Argeș / NH4 (mg / l)** | **Stație tratare Arcuda – râul Dâmbovița / NH4 (mg / l)** |
| 01.01.2025 | 0,400 | 0,17 |
| 02.01.2025 | 0,470 | 0,19 |
| 03.01.2025 | 0,580 | 0,24 |
| 04.01.2025 | 0,490 | 0,22 |
| 05.01.2025 | 0,450 | 0,21 |
| 06.01.2025 | 0,400 | 0,22 |
| 07.01.2025 | 0,560 | 0,20 |
| 08.01.2025 | 0,450 | 0,24 |
| 09.01.2025 | 0,500 | 0,31 |
| 10.01.2025 | 0,520 | 0,3 |
| 11.01.2025 | 0,560 | 0,29 |
| 12.01.2025 | 0,480 | 0,30 |
| 13.01.2025 | 0,550 | 0,32 |
| 14.01.2025 | 0,530 | 0,35 |
| 15.01.2025 | 0,650 | 0,36 |

*Notă: se menționează faptul că din râul Argeș, prin derivația CA 2 este tranzitat un debit de 2,5 mc/s spre râul Dâmbovița, aceasta fiind cauza creșterii concentrației de amoniu în secțiunea Arcuda.*

Urmare a informărilor primite de la Apa Nova București privind creșterea concentrației de amoniu pe râul Argeș, în data de **16 ianuarie 2024** laboratorul de calitate a apelor al ABA Argeș Vedea va efectua o campanie de măsurători în următoarele secțiuni:

1. Râul Argeș-pod Pitești
2. Râul Doamnei\_amonte confluență r.Argeș
3. Râul Argeș\_ aval baraj acumulare Prundu(canal fugă CHE)
4. Pr. Geamăna Mare\_amonte confluență r.Argeș
5. Râul Argeș\_ aval baraj acumulare Golești(canal fugă CHE)
6. Râul Argeș- pod Ionești
7. Râul Argeș - aval ac.Zăvoiu Orbului
8. Râul Argeș-amonte pod km 36 autostradă București- Pitești
9. Râul Argeș-Amonte priză Crivina
10. Râul Dâmboviț - Brezoaiele
11. Râul Dâmbovița - Arcuda (pod Joița)

De asemenea, IBA ABA Argeș-Vedea va intensifica controalele la obiectivele posibil poluatoare de pe râul Argeș, urmând a se aplica prevederile Legii Apelor 107/ 1996 cu modificările și completările ulterioare.

În funcție de evoluția ulterioară a fenomenului se va reveni cu noi informări.

Pe fluviul Dunărea și pe Marea Neagră nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.P.M. Dâmboviţa** informează telefonic că în seara zilei de 16.01.2025 a fost semnalat un incendiu pe raza localităţii Gămănești (comuna Conţești) în care au ars cca 2000 kg de deșeuri (mase plastice). La ora 21:40 incendiul era localizat, echipajele I.S.U. Dâmboviţa intervin în continuare pentru lichidarea acestuia.

**Agenţia Naţională pentru Protecţia Mediului** informează că din rezultatele analizelor efectuate în data de 15.01.2025 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită la staţiile cu indicativele:** **BC-1** (municipiul Bacău), **IS-2** (municipiul Iași), **IS-5** (comuna Tomești), **IS-6** (comuna Ungheni), **NT-3** (comuna Tașca), **BV-2, BV-3** (municipiul Brașov)**, BV-6** (municipiul Codlea)**, SV-2** (municipiul Suceava)**, SV-3** (orașul Siret)**, CJ-4** (municipiul Cluj-Napoca), **CJ-5** (municipiul Dej)**, GJ-3** (orașul Turceni)**.**

**2. În domeniul solului şi vegetaţiei**

Nuau fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 **DIRECȚIA COMUNICARE ȘI DIGITALIZARE**